2018. gada 3. jūlijā Noteikumi Nr. 396

Rīgā (prot. Nr. 31 14. §)

**Kārtība, kādā iegūst un apstrādā informāciju par bijušajiem un esošajiem probācijas klientiem**

Izdoti saskaņā ar

Valsts probācijas dienesta

likuma 18.2 panta trešo daļu

1. Noteikumi nosaka kārtību, kādā Valsts probācijas dienests (turpmāk – dienests) iegūst, apstrādā un glabā informāciju par bijušajiem un esošajiem probācijas klientiem (turpmāk – klienti), kā arī šīs informācijas saturu un apjomu.

2. Informāciju iegūst, pieprasa, apstrādā, anonimizē un glabā dienests.

3. Iegūto informāciju izmanto dienesta darbības rezultatīvo rādītāju metodoloģiskai izpētei, analizējot klientu recidīva rādītājus.

4. Dienestam ir tiesības iegūt informāciju no Iekšlietu ministrijas Informācijas centra (turpmāk – Informācijas centrs) un Ieslodzījuma vietu pārvaldes.

5. Lai iegūtu informāciju, dienests nosūta attiecīgu pieprasījumu Informācijas centram un Ieslodzījuma vietu pārvaldei.

6. Šo noteikumu 5. punktā minētajā pieprasījumā dienests norāda šādu informāciju par klientu:

6.1. vārds (vārdi);

6.2. uzvārds;

6.3. personas kods;

6.4. dzimšanas datums;

6.5. kriminālprocesa numurs.

7. Informācijas centrs pēc dienesta pieprasījuma saņemšanas atbilstoši sistēmu integrācijas tehniskā risinājuma metodoloģijai automatizēti sniedz dienesta informācijas sistēmā informāciju par tiem kriminālprocesiem, kuros klientam ir bijušas vai ir tiesības uz aizstāvību.

8. Informācijas centrs par šo noteikumu 7. punktā minētajiem kriminālprocesiem sniedz dienestam šādu pieejamo informāciju:

8.1. kriminālprocesa numurs;

8.2. kriminālprocesa uzsākšanas datums;

8.3. noziedzīga nodarījuma izdarīšanas datums;

8.4. aizturēšanas datums;

8.5. datums, kad klients atzīts par aizdomās turēto;

8.6. datums, kad klients saukts pie kriminālatbildības;

8.7. saistītie kriminālprocesi (apvienotie vai izdalītie);

8.8. kriminālprocesa apvienošanas vai izdalīšanas datums;

8.9. apvienotā vai izdalītā kriminālprocesa numurs;

8.10. noziedzīga nodarījuma juridiskā kvalifikācija;

8.11. iestāde, kas uzsākusi kriminālprocesu;

8.12. piemērotais sods un tā apmērs;

8.13. soda izpildes veids;

8.14. sodā ieskaitītie drošības līdzekļi, aizturēšanā un iepriekšējā apcietinājumā pavadītais laiks;

8.15. datums, kad pieņemts lēmums par neizciestās soda daļas izpildīšanu, un neizciestā soda daļas apmēru;

8.16. datums, kad klients atbrīvots no ieslodzījuma vietas;

8.17. pamatojums atbrīvošanai no ieslodzījuma vietas;

8.18. soda aizstāšana;

8.19. datums, kad pieņemts tiesas spriedums vai prokurora priekšraksts par sodu;

8.20. datums, kad stājies spēkā tiesas spriedums vai prokurora priekšraksts par sodu;

8.21. kriminālprocesa izbeigšanas datums;

8.22. kriminālprocesa izbeigšanas pamats;

8.23. piemērotais audzinoša rakstura piespiedu līdzeklis.

9. Ieslodzījuma vietu pārvalde pēc dienesta pieprasījuma saņemšanas 30 dienu laikā nodod pieprasīto informāciju dienestam elektroniskā veidā.

10. Ieslodzījuma vietu pārvalde sniedz dienestam šādu informāciju:

10.1. datums, kad klients ievietots ieslodzījuma vietā;

10.2. ieslodzījuma veids;

10.3. datums, kad klients atbrīvots no ieslodzījuma vietas;

10.4. ieslodzījuma veids, kad klients ir atbrīvots no ieslodzījuma vietas;

10.5. pamats klienta atbrīvošanai no ieslodzījuma vietas.

11. No Informācijas centra un Ieslodzījuma vietu pārvaldes saņemto informāciju, kura attiecas uz vienu un to pašu klientu, dienests apvieno, izmantojot klientu un kriminālprocesu identificējošas ziņas.

12. Pēc informācijas apvienošanas dienests izveido vienu klienta datu kopu un tās kopiju.

13. Dienests klienta datu kopas kopijā:

13.1. pārbauda esošās informācijas kvalitāti un precizē to;

13.2. dzēš visu klientu identificējošo informāciju (vārdu, uzvārdu, personas kodu, dzimšanas gadu);

13.3. dzēš informāciju, kas ļauj identificēt konkrētu kriminālprocesu.

14. Klienta datu kopas oriģinālu un kopiju dienests glabā, lai pārbaudītu datu kopas kopijā esošās informācijas kvalitāti, bet ne ilgāk par sešiem mēnešiem.

15. Pēc klienta datu kopas kopijā esošās informācijas kvalitātes pārbaudes klienta datu kopas oriģinālu un tās kopijas, kas satur personu identificējošu informāciju, dzēš.

16. Dienesta darbības rezultatīvo rādītāju metodoloģiskajai izpētei nodod tikai šo noteikumu 13. punktā noteiktajā kārtībā apstrādātus un anonimizētus klienta datus (turpmāk – pētniecības dati).

17. Pētniecības datus dienests glabā pastāvīgi.

18. Dienestam ir tiesības nodot pētniecības datus citām personām vai institūcijām, ja attiecīgā informācija ir nepieciešama zinātnisku pētījumu veikšanai vai statistisku rādītāju analīzei.

Ministru prezidents Māris Kučinskis

Tieslietu ministrs Dzintars Rasnačs